CELEX: 
Language: mt
Date: 2021-06-10 00:00:00
Title: REGOLAMENT TA’ IMPLIMENTAZZJONI TAL-KUMMISSJONI (UE) .../... li jistabbilixxi proċedura speċifika għall-identifikazzjoni ta’ vetturi heavy-duty ċċertifikati bħala vetturi vokazzjonali iżda mhux irreġistrati bħala tali, u għall-applikazzjoni ta’ korrezzjonijiet għall-medja tal-emissjonijiet tas-CO2 speċifiċi annwali ta’ manifattur biex jitqiesu dawk il-vetturi

REGOLAMENT TA’ IMPLIMENTAZZJONI TAL-KUMMISSJONI (UE) .../...
            
            
               ta’ 10.6.2021
            
            
               li jistabbilixxi proċedura speċifika għall-identifikazzjoni ta’ vetturi heavy-duty ċċertifikati bħala vetturi vokazzjonali iżda mhux irreġistrati bħala tali, u għall-applikazzjoni ta’ korrezzjonijiet għall-medja tal-emissjonijiet tas-CO2 speċifiċi annwali ta’ manifattur biex jitqiesu dawk il-vetturi
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2019/1242 tal-Parlament Ewropew u tal-Kunsill tal-20 ta’ Ġunju 2019 li jistabbilixxi standards tal-prestazzjoni tal-emissjonijiet tas-CO2 għall-vetturi tqal ġodda u li jemenda r-Regolamenti (KE) Nru 595/2009 u (UE) 2018/956 tal-Parlament Ewropew u tal-Kunsill u d-Direttiva tal-Kunsill 96/53/KE
                  1
               , u b’mod partikolari l-Artikolu 2(3) tiegħu,
            
            
            
               Billi:
            
            
               (1)Biex jiġu identifikati l-vetturi heavy-duty ċċertifikati bħala vetturi vokazzjonali iżda mhux irreġistrati bħala tali, jixraq tintuża d-data rrappurtata mill-manifatturi u mill-Istati Membri f’konformità mar-Regolament (UE) 2018/956.
            
            
               (2)Biex jixxejnu d-diskrepanzi fid-data rrappurtata dwar iċ-ċertifikazzjonijiet u r-reġistrazzjonijiet f’konformità mar-Regolament (UE) 2018/956, l-Istati Membri u l-manifatturi jenħtieġ jitħallew jikkummentaw dwar u, jekk ikun il-każ, jirrappurtaw informazzjoni ġdida biex jikkoreġu l-informazzjoni rrappurtata qabel.
            
            
               (3)Il-korrezzjonijiet, li jirriżultaw minn vetturi heavy-duty ċċertifikati bħala vetturi vokazzjonali iżda mhux irreġistrati bħala tali, u applikati għall-medja tal-emissjonijiet tas-CO2 speċifiċi annwali tal-manifatturi, jeħtieġ ikunu proporzjonati u dissważivi biex jinċentivaw ipproċessar korrett u bir-reqqa tad-data u tkun evitata attribuzzjoni ħażina tal-emissjonijiet tas-CO2 ta’ tali vetturi, b’intenzjoni jew b’negliġenza. 
            
            
               (4)Jekk il-Kummissjoni tqis li vettura kellha tiġi rreġistrata bħala vettura vokazzjonali, jenħtieġ tikkoreġi d-data rrappurtata mill-Istati Membri kif xieraq u tqis il-vettura bħala vettura vokazzjonali għall-finijiet tal-Artikolu 2(3) tar-Regolament (UE) 2019/1242.
            
            
               (5)Għalhekk, għall-kalkolu tal-medja tal-emissjonijiet tas-CO2 speċifiċi ta’ manifattur, dawn il-vetturi heavy-duty attribwiti ħażin huma kkunsidrati bl-emissjonijiet tas-CO2 tagħhom iddeterminati skont il-profili tal-missjoni vokazzjonali, li huma iżjed mill-emissjonijiet tas-CO2 iddeterminati skont il-profili tal-missjoni tat-tip tal-konsenjar, u b’hekk li huma inqas favorevoli għall-manifattur bħallikieku l-vettura kienet ġiet iċċertifikata tajjeb bħala vettura tal-konsenjar mill-bidu.
            
            
               (6)Il-miżuri previsti f’dan ir-Regolament huma konformi mal-opinjoni tal-Kumitat dwar it-Tibdil fil-Klima,
            
            
               ADOTTAT DAN IR-REGOLAMENT:
            
            
               Artikolu 1 
               Identifikazzjoni tal-vetturi heavy-duty ċċertifikat bħala vetturi vokazzjonali iżda mhux irreġistrati bħala tali
            
            
               1.Il-Kummissjoni għandha tistabbilixxi lista tal-vetturi heavy-duty li ġew iċċertifikati skont it-tifsira tal-Artikolu 2(3) tar-Regolament (UE) 2019/1242 bħala vetturi vokazzjonali abbażi tad-data rrappurtata mill-manifattur f’konformità mal-Artikolu 5 tar-Regolament (UE) 2018/956 iżda li ma kinux irreġistrati bħala vetturi vokazzjonali abbażi tad-data rrappurtata mill-Istati Membri f’konformità mal-Artikolu 4 tar-Regolament (UE) 2018/956.
            
            
               2.Il-Kummissjoni għandha tipprovdi l-partijiet rilevanti tal-lista msemmija fil-paragrafu 1 lill-awtoritajiet kompetenti msemmija fl-Artikolu 4(2) tar-Regolament (UE) 2018/956 u lill-punti ta’ kuntatt maħtura mill-manifattur skont l-Artikolu 5(2) tar-Regolament (UE) 2018/956.
            
         
         
            
               3.Fi żmien xahar mill-wasla tal-lista skont il-paragrafu 2, l-awtoritajiet kompetenti u l-manifatturi jistgħu jipprovdu kjarifiki lill-Kummissjoni dwar il-korrettezza tad-data rrappurtata skont l-Artikoli 4 u 5 tar-Regolament (UE) 2018/956.
            
            
               4.Meta tirċievi l-kjarifiki jew meta jgħaddi l-perjodu ta’ xahar previst fil-paragrafu 3, il-Kummissjoni għandha tivvaluta l-lista tal-vetturi heavy-duty imsemmija fil-paragrafu 1 abbażi tal-kjarifika rrappurtata pprovduta skont il-paragrafu 3, l-argumenti tal-partijiet u possibbilment xi investigazzjonijiet ulterjuri.
            
            
               5.Jekk, abbażi tal-eżitu tal-valutazzjoni msemmija fil-paragrafu 4, il-Kummissjoni tikkonkludi li l-vetturi heavy-duty identifikati skont il-paragrafu 1 ġew irreġistrati tajjeb bħala vetturi li mhumiex vokazzjonali, din għandha tapplika korrezzjonijiet għall-medja tal-emissjonijiet tas-CO2 speċifiċi annwali ta’ manifattur f’konformità mal-Artikolu 2 tikkunsidra dawk il-vetturi. 
            
            
               6.Il-Kummissjoni tista’, abbażi tal-karatteristiċi tekniċi tal-vetturi kkonċernati, tissostitwixxi ċ-ċertifikazzjoni vokazzjonali tal-vettura rrappurtata inizjalment b’ċertifikazzjoni tal-istess vettura heavy-duty, li għandha tiġi kkalkulata mill-ġdid mill-manifattur, skont il-karatteristiċi tekniċi tagħha, fil-grupp tal-vetturi 4, 5, 9 jew 10 tat-Tabella 1 fl-Anness I tar-Regolament (UE) 2017/2400. F’każ bħal dan, il-Kummissjoni ma għandhiex tapplika korrezzjonijiet għall-medja tal-emissjonijiet tas-CO2 speċifiċi annwali ta’ manifattur f’konformità mal-Artikolu 2 biex tikkunsidra dawk il-vetturi, iżda l-vetturi għandhom jiġu inklużi fid-determinazzjoni tal-emissjonijiet tas-CO2 speċifiċi ta’ manifattur skont id-dispożizzjonijiet tar-Regolament (UE) 2019/1242, b’mod partikolari meta l-manifattur ikun ħa l-miżuri raġonevolment mistennija abbażi tal-informazzjoni disponibbli fiż-żmien tad-dikjarazzjoni biex jappoġġa dikjarazzjoni korretta bħala vokazzjonali.
            
            
               7.Jekk, abbażi tal-eżitu tal-valutazzjoni msemmija fil-paragrafu 4, il-Kummissjoni tikkonkludi li l-vetturi heavy-duty identifikati skont il-paragrafu 1 jenħtieġ ikunu ġew irreġistrati bħala vetturi vokazzjonali, din għandha tikkoreġi d-data rrappurtata mill-Istat Membru skont l-Artikolu 4 tar-Regolament (UE) 2018/956, u tinforma b’dik il-korrezzjoni lill-Istat Membru fejn ikunu rreġistrati dawk il-vetturi heavy-duty.
            
            
            
               Artikolu 2 
               Applikazzjoni tal-korrezzjonijiet tal-medja tal-emissjonijiet tas-CO2 speċifiċi
            
            
               Jekk jeżistu vetturi heavy-duty li jikkorrispondu għad-dispożizzjonijiet tal-Artikolu 1(5), il-medja tal-emissjonijiet tas-CO2 speċifiċi annwali tal-manifattur għandha tiġi kkoreġuta kif ġej:
            
            
               (avgCO2sg)corr = (Vsg x avgCO2sg + ∑v CO2Vv ) / (Vsg + Vocsg),
            
            
            
               fejn:
            
            
               avgCO2sg hi l-medja tal-emissjonijiet speċifiċi tas-CO2 tal-manifattur, kif definit fil-punt 2.2. tal-Anness I tar-Regolament (UE) 2019/1242;
            
            
               Vsg hu l-għadd ta’ vetturi heavy-duty ġodda tal-manifattur fis-sottogrupp tal-vetturi sg, għajr il-vetturi vokazzjonali, skont il-punt (a) tal-Artikolu 4 tar-Regolament (UE) 2019/1242; 
            
            
               ∑v hi s-somma tal-vetturi heavy-duty ġodda tal-manifattur fis-sottogrupp tal-vetturi sg, skont id-dispożizzjonijiet tal-Artikolu 1(5);
            
            
               CO2Vv hi l-medja tal-emissjonijiet tas-CO2 f’g/tkm tal-vettura vokazzjonali v għall-kombinazzjonijiet kollha ta’ profili tal-missjoni, kundizzjonijiet tat-tagħbija u tipi ta’ fjuwil differenti, irrappurtati skont ir-Regolament (UE) 2018/956;
            
            
               Vocsg hu l-għadd ta’ vetturi heavy-duty ġodda tal-manifattur fis-sottogrupp tal-vetturi sg, f’konformità mal-Artikolu 1(5).
            
            
               Il-medja kkoreġuta tal-emissjonijiet tas-CO2 tal-manifattur (avgCO2sg)corr għandha tieħu post il-medja tal-emissjonijiet tas-CO2 speċifiċi tal-manifattur avgCO2sg għall-finijiet tar-Regolament (UE) 2019/1242.
            
            
               Artikolu 3 
               Dħul fis-seħħ
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
         
         
            
               Magħmul fi Brussell, 10.6.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 198, 25.7.2019, p. 202.